
E L Ő T E R J E S Z T É S

Sülysáp Város Önkormányzata Képviselő-testületének

2017. május 25-én tartandó munkaterv szerinti ülésére

9. napirendhez

Tárgy:
2016. évi belső ellenőrzési jelentés megtárgyalása, jóváhagyása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 119. § (4) bekezdése szerint a jegyző köteles gondoskodni - a belső kontrollrendszeren belül - a belső ellenőrzés működtetéséről az államháztartásért felelős miniszter által közzétett módszertani útmutatók és a nemzetközi belső ellenőrzési standardok figyelembevételével. A helyi önkormányzat belső ellenőrzése keretében gondoskodni kell a felügyelt költségvetési szervek ellenőrzéséről is.

Önkormányzatunk a belső ellenőrzési feladatokat a K.F. Audit Kft.-n keresztül Kiss Ferenc belső ellenőrzési vezetőt megbízásával látta el, az előző évben elfogadott belső ellenőrzési terv alapján.

Az ellenőrzések tárgyai 2016. évben a következők voltak:
1. Az Önkormányzatnál bevezetett helyi adók nyilvántartásánál az adótárgyak és az adóalanyok teljeskörűségének ellenőrzése, valamint a hátralékos állomány kezelésének, a hatékony adóbeszedés érdekében alkalmazott végrehajtási cselekmények vizsgálata.
2. Az Önkormányzatnál és a hozzá tartozó költségvetési intézményeknél, szakfeladatoknál dolgozók megfelelő besorolásának, a munkakör betöltéséhez szükséges szakképzettség meglétének, valamint a béren kívüli juttatások szabályszerű alkalmazásának ellenőrzése.

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 49. § (3)-(3a) bekezdése szerint a helyi önkormányzati költségvetési szerv esetén a belső ellenőrzési vezető az éves ellenőrzési jelentést megküldi a polgármesternek, a jegyzőnek, illetve főjegyzőnek a tárgyévet követő év február 15-ig. A polgármester a tárgyévre vonatkozó éves ellenőrzési jelentést, valamint a helyi önkormányzat által alapított költségvetési szervek éves ellenőrzési jelentései alapján készített éves összefoglaló ellenőrzési jelentést - a tárgyévet követően, a zárszámadási rendelettervezettel egyidejűleg - a képviselő-testület elé terjeszti jóváhagyásra.

A Korm. rendelet 48. §-a szerint az államháztartásért felelős miniszter által közzétett módszertani útmutató figyelembevételével elkészített éves ellenőrzési jelentés, illetve összefoglaló éves ellenőrzési jelentés az alábbiakat tartalmazza:

a) a belső ellenőrzés által végzett tevékenység bemutatása önértékelés alapján az alábbiak szerint:

aa) az éves ellenőrzési tervben foglalt feladatok teljesítésének értékelése;

ab) a bizonyosságot adó tevékenységet elősegítő és akadályozó tényezők bemutatása;

ac) a tanácsadó tevékenység bemutatása;

b) a belső kontrollrendszer működésének értékelése ellenőrzési tapasztalatok alapján az alábbiak szerint:

ba) a belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatok;

bb) a belső kontrollrendszer öt elemének értékelése;

c) az intézkedési tervek megvalósítása.

Az ezek alapján előterjesztett 2016. évi éves ellenőrzési jelentés súlyos problémákat egyik területen sem állapított meg, azonban kisebb hibák, hiányosságok előfordulnak az Önkormányzat működésében. Ezek megszüntetéséről folyamatosan gondoskodunk a jelentések nyomán elkészülő intézkedési tervekben, illetve egy jó részük már a tavalyi év közben, a jelentés megszületése előtt orvoslásra került. 

Ezek alapján kérem a jelentés szíves megtárgyalását és jóváhagyását.
…/2016. (V. 25.) ÖKT határozati javaslat

Sülysáp Város Önkormányzatának Képviselő-testülete 

1./ a 2016. évi éves belső ellenőrzési jelentést megtárgyalta és jóváhagyja;
2./ utasítja a polgármestert, a jegyzőt és az érintett intézményvezetőket az ellenőrzés során megállapított hibák és hiányosságok kiküszöbölésére, a jelentésben foglalt szükséges intézkedések megtételére.  

Határidő: 2017. augusztus 31.
Felelős: polgármester, jegyző, intézményvezetők
Sülysáp, 2017. május 18.

Horinka László s.k. 

